Helsingin uuden yleiskaavan virkamiesvisio tulee julki huomenna torstaina 17.10. Tulen tällä blogilla käsittelemään tätä esitystä runsaasti. Tässä ensimmäisessä postauksessa käsittelen vain omia ajatuksiani, koska virkamiesesitys on julkinen vasta huomenna.

Kaupunkisuunnittelulautakunnan tärkein tehtävä on laatia Helsingille uusi yleiskaava. Sen lähtökohtana on, että Helsingin seudun asukasluku kasvaa vuoteen 2050 mennessä 600 000 asukkaalla ja että tästä tulee 250 000 asukasta Helsinkiin, mikä nostaa Helsingin asukasluivun 860 000. Tuo 600 000 on ennuste johon varaudutaan, kun taas tuo Helsingin asukasluku 860 000 ei ole ennuste. Siinä on kyse omista päätöksistä. Helsinkiin tulee juuri niin paljon asukkaita kun Helsinkiin sisään päästetään. Kehyskuntien tilanne on toinen eikä edes Espoossa tuiki järjettömiin paikkoiin kaavoitetut asunnot mene näköjään kaupaksi.

Kirjassa Seuraavat 400 000 helsinkiläistä esitimme, että Helsingin pitäisi ottaa tuosta 400 000 asukkaan kasvusta (maakuntaliiton ennuste vuodelle 2040) mahdollisimman paljon, koska kaupunkirakenteen hajautuminen on vihonviimeinen ilmiö. Tähän tavoitteeseen olen sitoutunut ja sen kerroin äänestäjilleni ennen vaaleja.

Mikko Särelä kiteytti uuden asuinrakentamisen sijoittamisen neljään vaihtoehtoon:

1) Otetaan alue liikenneväyliltä bulevardisoimalla moottoritiet Kehä I:n sisäpuolella

2) Tiivistetään olemassa olevia asuinalueita

3) Täytetään merta

4) Nakerretaan viheralueita.

Särelä ei esittänyt näitä tässä järjestyksessä, mutta minä kirjoitin ne valmiiksi siihen järjestykseen mitä itse ja mitä ymmärtääkseni vihreät laajemmin kannattavat.